text: Kvindelig cyklist ramt af lastvogn
  02 oktober 2015 kl. 08.48
  En kvindelig cyklist er svært tilskadekommen, efter hun her til formiddag er blevet ramt af en lastvogn i Esbjerg. 
  En lastvogn har ramt en 24-årig kvindelig cyklist fra Esbjerg i krydset Kvaglundvej/Spangsbjerg Møllevej i Esbjerg i forbindelse med et højresving.
  - Kvinden er svært tilskadekommen, og vi rekvirerede en helikopter, som har fløjet kvinden direkte til Odense Universitetshospital, siger Ole Aamann, der er vagthavende ved Syd- og Sønderjyllands Politi, til TV SYD. Han understreger, at kvinden er i live.
  Der er også tilkaldt en ambulance til føreren af lastvognen, da han er meget chokeret efter uheldet.
  Politiet har undersøgt ulykkesstedet, og de er derfor kommet nærmere årsagen til ulykken.
  - Lastvognen og cyklisten kommer begge kørende i østgående retning. Lastvognen kører så ind foran hende, og hun ryger ind under lastvognen, siger Ole Aamann.
  Kvaglundvej var spærret mellem Spangsbjerg Møllevej og Vibevej som følge af uheldet. Der burde dog være åbnet igen nu.
  Politiet oplyser kl. 13, at der ikke er noget nyt om kvindens tilstand.
  Færdselsuheld mellem lastvogn og cyklist i krydset Kvaglundvej/Spangsbjerg Møllevej i Esbjerg. Krydset spærret. Vagtchefen. #politidk
  
  Uheldet Spangsbjerg Møllevej/Kvaglundvej: Cyklisten fløjet til OUH Kvaglundvej fortsat spærret ml. Spangsbjerg Møllevej og Vibevej #politidk
  
  Spangsbjerg Møllevej: Uheldet var et &quot;højresvingsuheld&quot; - desværre vores andet af den slags i dag. Vær opmærksom i trafikken! #politidk
  
  